8.9.2022
EL
Επίσημη Εφημερίδα της Ευρωπαϊκής Ένωσης
L 233/27
(59)
Η αρχική έρευνα κινήθηκε στις 16 Μαΐου 2019 και οριστικοί αντισταθμιστικοί δασμοί επιβλήθηκαν στις 15 Ιουνίου 2020.
Η Turkiz Composite ιδρύθηκε επίσημα την 1η Ιουνίου 2018 και ξεκίνησε την παραγωγή από τον Μάρτιο του 2019 και μετά.
Ως εκ τούτου, η ημερομηνία έναρξης της παραγωγής συμπίπτει με την ημερομηνία έναρξης της αρχικής έρευνας αντιντάμπινγκ για τις εισαγωγές υφασμάτων από υαλοΐνες από την Κίνα και την Αίγυπτο, η οποία προηγήθηκε της έναρξης της αρχικής έρευνας κατά περίπου τρεις μήνες.
(60)
Επιπλέον, η Turkiz Composite αύξησε σημαντικά τις εξαγωγικές πωλήσεις της το 2020 και κατά την περίοδο έρευνας σε σύγκριση με το 2019.
Αυτή η σημαντική αύξηση των εργασιών συναρμολόγησης ή συμπλήρωσης συμπίπτει με την ημερομηνία επιβολής των οριστικών αντισταθμιστικών δασμών, δηλαδή σημειώθηκε στις 15 Ιουνίου 2020 (βλ. προηγούμενη αιτιολογική σκέψη).
Επιπλέον, σχεδόν το σύνολο των υλικών εισροής της και ιδίως το 100 % του βασικού υλικού εισροής της (φιτίλια από υαλοΐνες) αγοράστηκαν από τις συνδεδεμένες εταιρείες της στην Κίνα και την Αίγυπτο.
(61)
Ως εκ τούτου, η Επιτροπή κατέληξε στο συμπέρασμα ότι οι εργασίες συναρμολόγησης ή συμπλήρωσης άρχισαν ή αυξήθηκαν σημαντικά από την έναρξη της αρχικής έρευνας.
2.6.
Αξία των μερών και προστιθέμενη αξία
2.6.1.
Αξία των μερών (62)
Όσον αφορά τις εργασίες συναρμολόγησης, το άρθρο 13 παράγραφος 2 στοιχείο β) του βασικού κανονισμού αντιντάμπινγκ ορίζει ότι μία ακόμα προϋπόθεση για να στοιχειοθετηθεί καταστρατήγηση είναι τα μέρη (κινεζικής και αιγυπτιακής προέλευσης στην προκειμένη περίπτωση) να αντιπροσωπεύουν ποσοστό 60 % τουλάχιστον της συνολικής αξίας των μερών του συναρμολογημένου προϊόντος και η προστιθέμενη αξία των μερών που χρησιμοποιούνται κατά τη διάρκεια της εργασίας συναρμολόγησης ή συμπλήρωσης να μην υπερβαίνει το 25 % του κόστους κατασκευής.
Οι νομικοί κανόνες που περιέχονται στο άρθρο 13 παράγραφος 2 του βασικού κανονισμού αντιντάμπινγκ μπορούν να χρησιμοποιηθούν κατ’ αναλογία για την αξιολόγηση της υπόθεσης κατά των επιδοτήσεων στο πλαίσιο του άρθρου 23 παράγραφος 3 του βασικού κανονισμού.
(63)
Το βασικό υλικό εισροής για την παραγωγή υφασμάτων από υαλοΐνες είναι τα φιτίλια από υαλοΐνες.
Η Turkiz Composite αγόραζε το 100 % των φιτιλιών από υαλοΐνες που χρησιμοποιούσε από συνδεδεμένες εταιρείες στην Κίνα και την Αίγυπτο.
Μέσω της διαδικασίας ραφής-πλέξης, η οποία συνιστά εργασία συμπλήρωσης στην Τουρκία, τα εν λόγω φιτίλια από υαλοΐνες μετατρέπονταν σε υφάσματα από υαλοΐνες.
Σύμφωνα με τις πληροφορίες που υπέβαλε η Turkiz Composite και οι οποίες επαληθεύτηκαν, το βασικό υλικό εισροής, δηλαδή τα φιτίλια από υαλοΐνες, αποτελούν σχεδόν το 100 % της συνολικής αξίας των μερών του συναρμολογημένου/συμπληρωμένου προϊόντος κατά την έννοια του άρθρου 13 παράγραφος 2 στοιχείο β) του βασικού κανονισμού αντιντάμπινγκ.
(64)
Μετά την κοινοποίηση, η Turkiz Composite και η LM Wind Power επανέλαβαν τον ισχυρισμό τους ότι η κατασκευή υφασμάτων από υαλοΐνες από την εισαγόμενη κύρια πρώτη ύλη, δηλαδή τα φιτίλια από υαλοΐνες, δεν συνιστά «συναρμολόγηση μερών από δράση συναρμολόγησης» κατά την έννοια του άρθρου 13 παράγραφος 2 του βασικού κανονισμού αντιντάμπινγκ, το οποίο εφαρμόζεται κατ’ αναλογία (βλ. αιτιολογική σκέψη 62 ανωτέρω), και ότι τα φιτίλια από υαλοΐνες δεν αποτελούν μέρη αλλά υλικά κατά την έννοια της επεξηγηματικής σημείωσης (VII) του δεύτερου μέρους του γενικού κανόνα 2 στοιχείο α) για την ερμηνεία του εναρμονισμένου συστήματος, σύμφωνα με την οποία τα μέρη που συναρμολογούνται «δεν πρέπει να υποβάλλονται σε περαιτέρω κατεργασία προς αποπεράτωση της κατασκευής τους».
Στο πλαίσιο αυτό, ισχυρίστηκαν ότι τα φιτίλια από υαλοΐνες δεν είναι «μέρη» των υφασμάτων από υαλοΐνες και δεν «συναρμολογούνται» σε υφάσματα από υαλοΐνες, αλλά μεταποιούνται σε υφάσματα από υαλοΐνες με ραφή και πλέξη διαφόρων τύπων φιτιλιών από υαλοΐνες, καθώς και άλλων υλικών, με τη χρήση σύνθετων μηχανημάτων.
Παρόμοιες παρατηρήσεις ελήφθησαν και από τις αιγυπτιακές αρχές.
(65)
Η Επιτροπή απέρριψε τους ισχυρισμούς αυτούς.
Η πρακτική που περιγράφεται στην αιτιολογική σκέψη 63 ανωτέρω μπορεί να χαρακτηριστεί ως εργασία συμπλήρωσης που εμπίπτει στην έννοια των εργασιών συναρμολόγησης βάσει του άρθρου 13 παράγραφος 2 του βασικού κανονισμού αντιντάμπινγκ, όπως αναφέρεται επίσης στην αιτιολογική σκέψη 62 ανωτέρω.
Επιπλέον, εξετάστηκαν και άλλα στοιχεία, όπως εξηγείται κατωτέρω.
(66)
Πρώτον, η αναφορά στην επεξηγηματική σημείωση (VII) του δεύτερου μέρους του γενικού κανόνα 2 στοιχείου α) για την ερμηνεία του εναρμονισμένου συστήματος είναι άνευ σημασίας, δεδομένου ότι η άμεση νομική βάση είναι το άρθρο 23 του βασικού κανονισμού και όχι το τελωνειακό δίκαιο, όπως διευκρινίζεται ρητά από το Δικαστήριο (15).
(15) Απόφαση της 12ης Σεπτεμβρίου 2019, Επιτροπή κατά Kolachi Raj Industrial, C-709/17 P, ECLI:EU:C:2019:717, σκέψη 90 και εκεί παρατιθέμενη νομολογία.